**ЗАКЉУЧЦИ И ПРЕПОРУКЕ**

**III седнице Одбора СКГО за здравље и социјалну политику**

одржанe 29. јануара 2020. године у Београду

Тема седнице била је улога локалне самоуправе у организацији имунизације против COVID 19. Седници су присуствовали министар за државну управу и локалну самоуправу гђа Марија Обрадовић, в.д. директора Института за јавно здравље „Милан Јовановић Батут“ доц др Верица Јовановић, шеф канцеларије за Србију Светске здравствене организације др Маријан Ивануша и помоћница министра за социјалну заштиту гђа Биљана Зекавица, председник одбора др Владица Димитров, председник општине Димитровград, градоначелник Београда др Зоран Радојичић, генерални секретар СКГО, господин Ђорђе Станичић и представници из 19 градова, општина и градских општина.

**На седници Одбора усвојени су следећи закључци и препоруке:**

* Имунизација је велика шанса човечанства за борбу против COVID 19, али је ситуација још увек неизвесна - због постојеће епидемиолошке ситуације, нових сојева вируса и недовољног броја вакцина. Председник Републике и Влада Републике Србије интензивно раде на прибављању вакцина и до сада је прибављен велик број вакцина, услед чега је степен имунизације у Републици Србији значајно бољи од тренутне ситуације у већини држава у свету. Република Србија има и добру националну стратегију реакције на COVID 19 и даља динамика имунизације зависи од расположивости вакцине.
* Вертикални систем координације је ефикасно успостављен између свих актера. Формиран је Национални координациони тим за имунизацију против COVID 19 . Тим за подршку ЈЛС у имунизацији који је делује у оквиру МДУЛС је на располагању свим градовима и општинама у сваком тренутку. Министарство је проследило градовима и општинама допис са детаљно описаном процедуром организације имунизације. С обзиром на то да су услови и капацитети ЈЛС различити, а актуелна ситуација и цео процес веома динамичан, веома је важна континуирана размена информација, што је и потврђено организацијом и дискусијама на седници одбора СКГО. **Све потенцијалне проблеме и корекције везане за адресе пунктова за имунизацију треба пријавити Тиму задуженом за подршку имунизацији при кабинету министра МДУЛС.**
* У даљем процесу потребно је додатно **унапредити хоризонтални систем координације на локалном нивоу** (првенствено између локалне самоуправе и здравственог система), који треба да буде флексибилан, и као такав да испрати и одговори на све промене које налаже тренутна ситуација. Од градова и општина се очекује да успоставе прилагодљив систем координације и комуникације на недељном нивоу између свих актера на локалном нивоу, ради правовременог реаговања. Добар правац и могућих решења који користе или би могли да користе градови и општине јесте **формирање стручних оперативних тимова (СОТ) за COVID 19**. Ови тимови обавезно треба да окупе представнике здравственог система (координатора за здравство), локалне самоуправе (координатора ЈЛС), представника Црвеног крста и представника територијално надлежног завода/института за јавно здравље. Стручни оперативни тимови на дневној бази треба да буду задужени да спроводе праћење, планирање и реализацију имунизације на територији ЈЛС, првенствено применом упутства које је МДУЛС благовремено проследио градовима и општинама.

* С обзиром да је неизвесно докле ће борба против пандемије трајати и колико ће трајати процес имунизације и којом динамиком, кључно је да се сви заинтересовани грађани и грађанке благовремено пријаве за примање вакцине преко успостављених механизама (преко Е- портала, телефонским позивом, контактирањем надлежних институција, итд.) како би имунизација текла по плану. Посебно је важно да обухватити грађане и грађанке из рањивих група односно све оне друге становнике локалне заједнице који могу имати тешкоће у пријављивању или доласку на вакцинацију (становници руралних средина, старију популацију, и др.) У складу са тим, **локалне власти треба да се ангажују на терену у локалној заједници и да обезбеде подршку грађанима локалне заједнице, посебно из рањивих заједница, да добију информацију о имунизацији и прилику да се пријаве** (ако нису у могућности да то изведу сами путем постојећих механизама пријаве), односно да приме вакцину у терминима када то буде организовано (првенствено кроз организовање подршке у превозу старијих лица, људи из руралних средина или рањивих заједница до пунктова за вакцинацију, организовањем шире мреже пунктова и мобилних тимова за вакцинацију). Ангажовање ромских координатора, здравствених медијаторки, сарадња са Центром за социјални рад, Црвеним крстом треба да допринесе да социјална мобилизација на локалном нивоу у предстојећем процесу имунизације буде потпуна.
* У наставку процеса имунизације, веома је битно да се **локалне власти ангажују и у информисању локалне заједнице о имунизацији.** Информације и материјали треба да буду лако разумљиви свима и доступни на језицима националних мањина, и у форматима који омогућавају информисање слепих и слабовидих грађана. У блиској сарадњи између здравственог система и локалне самоуправе локалној заједници треба пружити одговоре на најчешћа питања и дилеме о имунизацији (важности имунизације, вакцинама које су у понуди, потенцијалним контраиндикацијама, начину пријављивања, ревакцинацији, итд). Локална самоуправа, треба да организује да обавештења буду дистрибуирана преко свих доступних канала комуникације (локални медији; интернет стране градова и општина; дистрибуција штампаног материјала грађанима; инфо материјали у канцеларије управе, установа и комуналних предузећа, месним канцеларијама и месним заједницама; сарадња са локалним удружењима грађана, дистрибуција информација директно преко волонтера, и др.) како би информација правовремено стигла до свих делова локалне заједнице. Посебно је важно обратити пажњу на становнике из рањивих група (старије особе, сеоска старачка и самачка домаћинства, подстандардна насеља, сиромашни, особе са инвалидитетом, и др.). У досадашњем искуству у овом и сличним процесима, посебну вредност је показало **формирање локалних кол центара, са утврђеном процедуром позивања и рада.** Модел успешно организованог кол центра је развила градска општина Стари Град.
* Локалне власти у сарадњи са здравственим системом, по потреби треба да сагледају могућности за организовање имунизације преко шире мреже пунктова кроз коју би, поред великих пунктова који су по природи најчешће у домовима здравља или спортским халама, у зависности од броја насељених места, разуђености и географских карактеристика, вакцинација била организована и на мањим пунктовима (нпр. у руралним срединама или насељеним местима која су територијално знатно удаљена од центра локалне заједнице, у амбулантама и другим адекватним просторима) или преко мобилних тимова за вакцинацију. Битно је да се приликом организације пунктова или мобилних тимова, испуне сви предвиђени услови који су предвиђени прописима и упутствима националних органа. У наредном периоду, додатне информације и обавештење припремиће Институт за јавно здравље „Милан Јовановић Батут“.
* У локалној заједници потребно је посебно обратити пажњу на **организацију волонтерске подршке и редарских служби** имајући у виду да ће процес имунизације трајати у дужем периоду, како би се избегло исцрпљивање ограничених ресурса. Треба организовати едукацију волонтера и редара, о процедурама, начину комуникације са грађанима, функционисању пунктова за вакцинацију, подршку грађанима из рањивих категорија. Вакцинацији особа са инвалидитетом, тешко покретних и непокретних особа, као и породица са децом са сметњама у развоју треба посветити посебну пажњу приликом организације имунизације.